《君夷犹》
明代·李梦阳

登楼兮送君，日盈盈兮将落，暧茀郁兮带长薄。居夷犹兮吹间，作巢燕兮既辞，又鸣兮蟪蛄。

纷轩盖兮总总，君胡为兮南都。若有人兮被杜衡，带薜萝兮蕙缨。

中有怀兮荃不知，临修路兮怅天涯。怅天涯兮望烟渚，信予美兮谁与。

龙城兮贝阙，君暮趋兮朝谒。采芳芷兮江中，寄佳人兮天北。

作者简介：李梦阳（1472-1530)，字献吉，号空同，汉族，庆阳府安化县(今甘肃省庆城县)人，迁居开封，工书法，得颜真卿笔法，精于古文词，提倡“文必秦汉，诗必盛唐”，强调复古，《自书诗》师法颜真卿，结体方整严谨，不拘泥规矩法度，学卷气浓厚。明代中期文学家，复古派前七子的领袖人物。